החומרים שבקנביס עשויים לסייע לחולי סרטן בתהליכים הקשורים למערכת העצבים, לתחושת כאב, תיאבון, מצב הרוח והזכרון. השימוש בקנביס יכול לגרום לתופעות לוואי. בעמק, כחלק מהמרפאה לטיפול תומך אונקולוגי, ניתנים גם רישיונות לקנביס רפואי.
​בשנים האחרונות, במדינות רבות בעולם ובכללן ישראל, חלה עליה מתמדת בשימוש בצמח הקנביס למטרות רפואיות. למרות השימוש הרחב בתפרחות הצמח או במוצרים המופקים מהם, הצמח עדיין מוגדר כ"סם מסוכן" על ידי משרד הבריאות. על מנת ליצור הליך שיאפשר מתן קנביס לצרכים רפואיים במסגרת החוק ויאפשר בקרה על השימוש בו, הקים משרד הבריאות את היחידה לקנביס רפואי (יק"ר) אשר תפקידה להסדיר את השימוש בקנביס למטרות רפואיות. בימים אלו מבשילה רפורמה רחבה בתחום הקנביס, אשר תכניס את הקנביס כמוצרים לבתי המרקחת אשר יינתנו על ידי מרשמים מרופאים שהוסמכו לכך.
צמח הקנביס כולל שלושה מינים עיקריים השונים מורפולוגית זה מזה (קנביס סאטיבה, קנביס אינדיקה, קנביס רודראליס). זן הסאטיבה הוא הנפוץ ביותר בעולם ומקורו במדינות מרכז אמריקה ודרום מזרח אסיה. זן האינדיקה מקורו במדינות המזרח התיכון ואזור אפגניסטן-פקיסטן. כל הזנים הקיימים בארץ, מקורם בהכלאות שונות בין זני הקנביס ולכן אין מוצר טהור שמופק מזן אחד בלבד.
בצמח הקנביס קיימים מעל 460 תרכובות כימיות פעילות השיכות ברובן לאחת משלוש הקבוצות: טרפנואידים, פלבנואידים וקנבינואידים. שתי הקבוצות הראשונות קיימות בצמחים רבים והן לוקחות חלק במגוון תפקידים הקשורים להתפתחות הצמח, משיכת מאביקים וכדומה. יש להן גם תכונות רפואיות שייתכן ומגבירות את השפעות צמח הקנביס.
קבוצת הקנבינואידים זו קבוצת החומרים עם הפעילות הגדולה ביותר וקיימים יותר ממאה חומרים ידועים. חומרים אלו מרוכזים בעיקר בקצות שערות שרף המצויות באזור התפרחת. בעיקר בפרחים נקביים לא מופרים. אך בכמות קטנה מצויות גם בחלקים אחרים בצמח. הקנבינואידים שנמצאים בריכוז הגבוה ביותר בצמח הם THC' CBD' CBN. הרמה של חומרים אלו מנותרת במוצרים השונים המאושרים לשימוש על ידי משרד הבריאות. לחומרים אלו יש השפעות שונות ולעיתים נוגדות על הגוף. מבחינה היסטורית, צמח הסאטיבה מאופין בריכוזי THC גבוהים לעומת צמח האינדיקה בו ריכוזי ה-CBD גבוהים יותר באופן יחסי לזן השני. כאמור התפרחות שבשימוש מקורן בהכלאות בין הזנים.
בגוף קיימים חומרים הדומים לאלו שבצמח ונקראים אנדוקנבינואידים. על פני חלק ניכר מהתאים בגוף, יש קולטנים לחומרים אלו והצרוף נקרא המערכת האנדוקנבינואידית שיש לה חשיבות בהרבה תהליכים הקשורים למערכת העצבים, למשק הסוכר בגוף, לתחושת כאב, תיאבון ומצב הרוח והזכרון. כיוון שזו מערכת חשובה בגוף עם הרבה השפעות, מתן צמח הקנביס המכיל חומרים דומים לאלו שמופרשים באופן טבעי בגוף, גורם להרבה השפעות, חלקן רצויות וחלקן פחות.
הקנבינואיד העיקרי בצמח הקנביס, ה- THC , אינו מסיס כמעט במים, אך מסיס מאד בשמנים וכוהל. יש לו השפעה פסיכו-אקטיבית גדולה ובנוסף יש לו השפעות על אלחוש כאב, נוגד רעד, נוגד בחילות, מעודד תאבון ואנטי-דלקתי. בנוסף יש לו השפעה מרגיעה, אבל גם גורם לשינויים בתפיסות החושים של ראיה, שמיעה וריח.
הקנבינואיד השני בחשיבותו ה-CBD גם הוא אינו מסיס במים כלל ורק בתרכובות שומניות. אין לו בכלל השפעות פסיכו-אקטיביות והוא אף מפחית את ההשפעות האלו הקימות ב-THC . כמו כן מיוחסות לו פעילות נוגדת דלקת, נוגדת רעד , נוגדת חמצון וגם מפחיתה חרדה.
החומר השלישי CBN, יש לו פעילות פסיכו-אקטיבית חלשה וריכוזו עולה כאשר המוצר מתיישן ולכן חשיבותו העיקרית היא בבדיקת איכות מוצרי הקנביס הנמצאים בשוק.
כל תרופה שנלקחת, צורה ומידת השפעתה נקבעים על פי מספר רב של גורמים, דוגמת הספיגה שלה למערכת הדם, שיכולה להיות דרך מערכת העיכול או הנשימה, הפיזור ברקמות של הגוף, תהליכי חילוף החומרים המתרחשים בכבד וברקמות נוספות ותהליכי הפינוי דרך צואה, שתן, זיעה, רוק ועוד. הקנביס יכול להילקח בצורה של תפרחות מיובשות המיועדות למתן שאיפתי באמצעות סיגריות מוכנות לעישון או להכנה עצמית או דרך מכשירי אידוי. במתן שאיפתי החומרים הפעילים נספגים למערכת הדם באופן המהיר ביותר. כאשר הקנביס נלקח דרך הפה למערכת העיכול, זמן הספיגה למחזור הדם הוא 1-3 שעות. כאשר השמן נלקח כטיפות מתחת ללשון קיימת גם ספיגה מהירה יותר לכלי דם באזור זה ולכן תחילת ההשפעה צפוי לאחר 20-30 דקות. בצורות הלקיחה דרך הפה, זמן ההשפעה ארוך יותר וגם הגוף נחשף לאחוז גבוה יותר של חומרים פעילים.
שימוש בקנביס יכול לגרום לתופעות לוואי. התופעות נחלקות לשני סוגים. תופעות פזיולוגיות כגון סחרחורת, שינויים בקצב הלב, ירידת לחץ דם, ירידה ברמת הסוכר בדם, כאבי ראש, אדמומית בעיניים, כאבי בטן, הגברת תאבון, חוסר יציבות, יובש בריריות הפה והעיניים. סוג שני של תופעות לוואי, הן הקוגניטיביות שיכולות להתבטא באיבוד קו המחשבה, איבוד זיכרון לטווח הקצר, שינויים בתפיסת המרחב והזמן. בדרך כלל, תופעות אלו חולפות לאחר שמתרגלים לשימוש בצמח. במידה שלוקחים את הקנביס בבליעה, התופעות יכולות להימשך עד 3 ימים מהלקיחה. בכמויות גדולות לאורך זמן יכולה להיות פגיעה קוגניטיבית ארוכת טווח.
מינון יתר של קנביס , אצל אנשים הרגישים יותר להשפעות הצמח, יכול להביא להתפרצות זמנית של מצבי חרדה, מצבים פסיכוטיים ומחשבות שווא. כמו כן יכולים להיות שינויים קיצוניים בלחץ הדם, קצב הלב, קצב הנשימה ורמת הסוכר בדם, כולל אירועים של עלפון.
לחולי סרטן הנמצאים בטיפול אונקולוגי – כימותרפי, עד חצי שנה מסיום הטיפול לצורך הקלה על תסמיני המחלה או הטיפול ולטיפול בכאבים אצל חולים עם מחלת סרטן גרורתית.
לחולים במחלות מעי דלקתיות, לאחר שטיפולים מקובלים למחלתם לא עזרו.
לחולים עם כאב ממקור עצבי, המטופלים במרפאה לכאב במשך לפחות שנה ולאחר שטיפולים מקובלים לכאבים- לא עזרו.
חולים עם מחלות נוירולוגיות כמו טרשת נפוצה, תסמונת טוראט, מחלת פרקינסון הגורמת לכאבים ואינה מגיבה לטיפולים מקובלים, אפילפסיה- עמידה לטיפולים מקובלים בילדים ומבוגרים.
חולים הנמצאים בטיפול פליאטיבי לקראת סוף חייהם- לצורך הקלה על תסמינים.
חולים מתחום הפסיכאטריה הסובלים מהפרעת דחק בתר חבלתית (פוסט-טראומה PTSD).
בכל האבחנות שתוארו, יש צורך בהמלצה של רופא מומחה בתחום, לאחר שתיאר את ההיסטוריה הטיפולית של המטופל ואת הסיבות לכך שממליץ על טיפול בקנביס בהתאם להתוויות ולמגבלות המצוינות בכל מחלה, כולל שימוש בתרופות קודמות לבעיות מהן סובל והעדר התוויות נגד לשימוש בקנביס.
בחודש אפריל 2019 נכנסה לתוקפה באופן מלא הרפורמה בטיפול בקנביס על פי הנחיות משרד הבריאות. במסגרת הרפורמה הזו, מוצרי הקנביס של החברות השונות צרכים להיות במינונים מוגדרים של רמות THC CBD CBN . לכל חברה יכול להיות מוצר ייחודי שלה אך הוא צריך להיכנס לתוך טבלת המינונים שהוגדרה על ידי משרד הבריאות.
המוצרים עומדים בהליכי בקרת איכות של גידול, קטיף, אחסון והפקת מוצר כפי שהוגדרו על ידי משרדי החקלאות והבריאות. המוצרים השונים ניתנים למטופלים בבתי המרקחת או מגיעים לבית המטופל מבתי המרקחת בהתאם למרשם הרפואי.
רופאים המאשרים קנביס, מנפיקים רישיון לשישה חודשים למטופל, המלווה במרשם חודשי לבית המרקחת. כל שינוי במינון או בסוג המוצר מחייב מרשמים חדשים מהרופא המורשה למתן אישורי קנביס.
במרכז הרפואי העמק, כחלק מהמרפאה לטיפול תומך אונקולוגי, ניתנים גם רישיונות לקנביס רפואי. המרפאה מיועדת במקום הראשון לחולים במחלות הסרטן, כולל מחלות המטולוגיות וסובלים מסמפטומים הקשורים למחלתם או לטיפול בה. בהתאם להמלצות של רופאים מומחים בתחומים אחרים, ניתן להוציא רישיון לקנביס גם בהתוויות אחרות המאושרות על ידי משרד הבריאות.
במרכז הרפואי העמק, עובדים שלושה רופאים אונקולוגיים המוסמכים על ידי משרד הבריאות להוציא רישיונות לקנביס. השירות אינו כלול בסל התרופות ולכן הנו בתשלום. הוצאת הרישיון היא מהירה ובדרך כלל מתבצעת 24-72 שעות מביקור במרפאה לטיפול תומך.